寄題蕭山歲寒堂直己亭
作者：劉攽
朝代：宋

paragraphs: 我兄昔高第，時論推捷敏。
由也政事科，五人實親近。
古者邦諸侯，今之縣令尹。
試材非不難，善政知所藴。
投虛刃若新，利刜鐘已泯。
遂馳能者聲，肯作俗士窘。
高堂久頹挫，往者嘗隠忍。
即事新棟梁，開軒凌隠嶙。
後凋拔天材，破的見標準。
山川濯襟塵，藥餌紆客軫。
嗚呼九州間，勝事豈有盡。
向觀松檜姿，稍欲死蒿堇。
始知巖穴士，自古須汲引。
願賦嘉樹詩，爲公廣招隠。